In nomine Domini, amen. Universis presentes litteras, seu publicum instrumentum visuris et audituris. Petrus, miseratione divina Autissiodorensis episcopus, eternam in Domino salutem. Notum facimus quod nobis et capitulo nostre Autissiodor. ecclesie, ad tractandum, deliberandum et ordinandum de negotiis dictam ecclesiam et nos et discretos viros decanum et capitulum ejusdem ecclesie tangentibus, cum viris venerabilibus magistro Radulpho Chevenelli, archidiacono Puysaye in ipsa, Michaele de Appogniaco succentore et capitulo ejusdem ecclesie capitulum tenentibus et facientibus, pulsata campana, ut moris est, in ipsa ecclesia ad capitulum, congregatis venerabilibus viris decano et archidiacono absentibus et expositis et ostensis a nobis... capitulantibus pluribus expensis et....... multipliciter subire oportuit postquam.... divina nos provexit clementia diligenti tractatu de.... inter nos in dicto capitulo, cum eisdem super his prehabito ad dictorum onerum relevamen, et in supportationem ipsorum fuit per nos, ipsis volentibus, consentientibus et approbantibus, et quatenus ad nos spectat, ordinatum, dispositum et decretum fuit, quod nos capiamus, vendamus, distrahamus et explectemus, prout nobis expediens videbitur, et ex nunc assignemus in emptorem centum arpenta nemorum in et de forestis altis de Varziaco, ad episcopatum nostrum predictum spectantibus, pro nostris predictis expensis, revelandisque necessitatibusque et oneribus supportandis. Quibus sic actis et ordinatis, nos, provide considerantes quod alie foreste, ad domos nostras de Regennis et Bello-Reditu pertinentes, fuerant et sunt quamplurimum devastate, et quod nisi super his aliqua fieret provisio possent in brevi deficere, non sine domorum nostrarum predictarum episcopatus et ecclesie nostre Autissiodorensis predicte gravi damno; voluimus, disposuimus et concessimus, tractatu diligenti prehabito in et cum dicto capitulo, ac de consilio et assensu eorumdem, quod nos centum arpenta nemorum ad domos predictas de Regennis et de Bello-redditu pertinentium, de silvis videlicet ceduis alias scindi et vendi consuetis, pro magnis et altis forestis constituendis et faciendis, et id ad disponendis secundum quod utilius visum fuerit, et prout est in talibus fieri consuetum, dimittemus et etiam reservabimus pro futuro tempore necessitatibus et ad opus episcopatus domorum et ecclesie predicte, et..... hec omnia in quibusdam aliis litteris sive publico instrumento sigillo dicti capituli sigillatis et signo consueto Johannis de Vernoto, clerici, autoritate apostolica publici notarii consignatis, super hic confectis plenius continentur. In cujus rei testimonium et certitudinem pleniorem, presentes litteras sive publicum instrumentum scribi et publicari mandavimus per predictum publicum notarium premissis in dicto capitulo presentem, sigilloque nostro sigillari, ac signo ipsius consignari. Acta et concordata sunt hec in predicto capitulo, sicut superius exprimitur, anno Nativitatis domini millesimo trecentesimo vicesimo septimo, mensis julii die decimo quinto, videlicet die mercurii post Octavas estivalis B. Martini, indictione decima, pontificatus sanctissimi patris ac domini domini Johannis, Divina providentia pape XXII, anno undecimo, presentibus etiam in dicto capitulo venerabilibus et discretis viris magistris Bartholomeo Rainaldi, Girardo de Brantholomio sigillifero, Petro de Pulvereno advocato Autissiodorensi, et pluribus aliis testibus ad premissa vocatis et specialiter rogatis, etc.